
Euroopa Parlamendi resolutsioon Colombia rahuprotsessi kohta
(2015/3033(RSP))
Euroopa Parlament,
–
võttes arvesse oma arvukaid resolutsioone Colombia kohta, sealhulgas inimõiguste olukorra kohta Colombias,

–
võttes arvesse mitmepoolset kaubanduslepingut ühelt poolt Colombia ja Peruu ning teiselt poolt Euroopa Liidu ja selle liikmesriikide vahel, mis allkirjastati Brüsselis 26. juulil 2012. aastal,

–
võttes arvesse Euroopa − Ladina-Ameerika parlamentaarse assambleega (EuroLat) suhtlemise EP delegatsiooni ELi ning Ladina-Ameerika ja Kariibi Riikide Ühenduse II tippkohtumisele Brüsselis adresseeritud sõnumi (Colombia valitsuse ja Colombia Revolutsiooniliste Relvajõudude (FARC) vahelise sisekonflikti lõpetamise kohta) punkti 44 ja tippkohtumise lõpul 11. juunil 2015 vastu võetud Brüsseli deklaratsiooni,
–
võttes arvesse liidu välisasjade ja julgeolekupoliitika kõrge esindaja ja komisjoni asepresidendi Federica Mogherini 24. septembri 2015. aasta avaldust Colombia üleminekuaja õigusemõistmist käsitleva lepingu kohta ning tema 1. oktoobri 2015. aasta ja 4. novembri 2015. aasta avaldusi, millega nimetati Iiri Vabariigi endine aseminister ja endine välis- ning kaubandusminister Eamon Gilmore kõrge esindaja eriesindajaks Colombia rahuprotsessis,

–
võttes arvesse Euroopa Liidu ja Colombia hiljutist viisanõudest loobumise lepingut, millele kirjutati alla 2. detsembril 2015,

–
võttes arvesse kodukorra artikli 123 lõiget 2,
A.
arvestades, et EL ja Colombia on alates 2013. aastast toiminud tiheda majandus- ja kaubanduskoostöö raamistikus, mis loodi ühelt poolt Colombia ja Peruu ning teiselt poolt ELi ja selle liikmesriikide vahelise kaubanduslepinguga, mille lõppeesmärk ei ole mitte ainult edendada osaliste majandussuhteid, vaid ühtlasi luua liitlassidemed, mis lisaks kaubavahetusele hõlmavad rahu, inimõiguste, demokraatia ja kodanike heaolu tugevdamist;

B.
arvestades, et Colombia president Juan Manuel Santos külastas 4. novembril 2014. aastal Brüsselit ja sai toonase Euroopa Ülemkogu eesistuja Herman van Rompuy ning kõrge esindaja Federica Mogherini täieliku toetuse osaliseks;

C.
arvestades, et need tihedad suhted hõlmavad rahvusvahelist koostööd mitmes suures ühiste huvide valdkonnas, nagu võitlus rahu nimel ja terrorismi ning uimastiäri vastu;

D.
arvestades, et läbirääkimised (Mesa de Diálogo) Colombia valitsuse ja FARCi vahel algasid Kuubal Havannas 26. augustil 2012, pärast konflikti lõpetamise ja tasakaalustatud ning püsiva rahu loomise üldlepingu sõlmimist, millega täideti Colombia rahva soov elada rahus;

E.
arvestades, et Havanna läbirääkimiste eri etappides saavutati kokkulepped tervikliku põllumajandusreformi, poliitilise osalemise ja rahu kindlustamiseks vajaliku demokraatliku avanemise, ebaseaduslike uimastite probleemi ning konfliktiohvrite heaks tõe jaluleseadmise ja kannatuste hüvitamise üle;

F.
arvestades, et 23. septembril 2015 teatasid Colombia valitsus ja FARC lepingu sõlmimisest, millega rahvusvahelise õiguse kohaselt loodi eriotstarbeline rahukohus, et täita ohvrite õigusi ja toetada tasakaalustatud ning püsiva rahu loomist; arvestades, et osalised on kokku leppinud tõe, õigluse, hüvitamise ja konflikti kordumise ärahoidmise tervikliku süsteemi rakendamises, mis hõlmab komisjoni loomist, mille ülesanne on välja selgitada tõde, teha võimalikuks kooseksisteerimine ja ära hoida konflikti kordumine, samuti kokkuleppeid ohvritele tekitatud kahju hüvitamise ja karistamatuse lõpetamise kohta; arvestades, et pärast selle lepingu sõlmimist leppisid pooled kokku rahu saavutamises hiljemalt 23. märtsiks 2016;

G.
arvestades, et tasakaalustatud ja püsiva rahu saavutamine Colombias üle 50 aasta kestnud ja miljoneid ohvreid nõudnud sisekonflikti lahendamise teel on esmatähtis Colombiale, aga ka Euroopa Liidule ning rahvusvahelisele üldsusele; arvestades, et 4. novembril 2015 kohtus kõrge esindaja Federica Mogherini oma Colombia rahuprotsessi eriesindaja Eamon Gilmore'iga ja rõhutas sellel kohtumisel selgelt, et rahuprotsessi toetamine on ELi prioriteet;

H.
arvestades, et seni saavutatud edu võib pidada konfliktilahendamise protsessi positiivseks näiteks; arvestades, et rahuprotsessi jätkumiseks tuleb jõupingutusi jätkata;

1.
toetab ja tervitab soojalt Colombia valitsuse ning FARCi jõupingutusi, mille tulemusel tänaseks on saavutatud kokkulepped tervikliku põllumajandusreformi, poliitilise osalemise ning rahu kindlustamiseks vajaliku demokraatliku avanemise, ebaseaduslike uimastite probleemi ja eriotstarbelise rahukohtu loomise üle, mis hõlmab ka tõe väljaselgitamise, kooseksisteerimise ja konflikti kordumise ärahoidmise komisjoni;

2.
mõistab hukka kõik konflikti põhjustatud kannatused; on seisukohal, et taolised kokkulepped kujutavad endast otsustavaid samme 23. märtsiks 2016 lõpliku, tasakaalustatud ja püsiva rahulepingu saavutamiseks, mis ei luba karistamatust ning lõpetab pool sajandit kestnud relvakonflikti, võttes eelkõige arvesse konfliktiohvrite õigust füüsilise, moraalse ja materiaalse kahju täielikule, tõelisele ja õiglasele heastamisele;

3.
õhutab kõiki protsessi osalisi jätkama konstruktiivset tööd konflikti püsivaks lahendamiseks ning püsiva rahu nimel sõlmitud lepingute täielikuks täitmiseks;

4.
rõhutab, kui tähtis on töö ühiskondliku leppimise programmidega, sest need on hädavajalikud aastatepikkuse ohvriterohke vägivalla ületamiseks;

5.
tunnustab nii Colombia valitsuse kui ka FARCi poliitilisi jõupingutusi, realismi ja järjekindlust ning ohvrite ühenduste, vabaühenduste ja kodanikuühiskonna tähtsat rolli vastuoluliste seisukohtade ühitamisel, millega vähehaaval loodud pühendumuse õhkkonnas on peetud edukaid läbirääkimisi tasakaalustatud ja püsiva rahu saavutamiseks, mida soovivad kõik kolumblased ja mis tagab, et konflikt ei kordu;

6.
kordab taas, et vägivald ei ole õiguspärane poliitilise võitluse vahend, ja kutsub neid, kes on teisiti arvanud, omaks võtma demokraatiat koos kõigi selle kaastähenduste ja nõuetega, alustades lõpliku relvadest loobumise ja relvade loovutamisega, ning kaitsma oma ideid ja püüdlusi demokraatia reeglite ja õigusriigi põhimõtete kohaselt;

7.
tunnustab tähtsat rolli, mida seni on täitnud Kuuba ja Norra lepingut tagavate riikidena, samuti rahuprotsessi kaasatud riikide Tšiili ja Venezuela rolli ning nende kõigi jõupingutusi Colombias rahu saavutamiseks;

8.
kiidab heaks liidu välisasjade ja julgeolekupoliitika kõrge esindaja ja komisjoni asepresidendi Federica Mogherini 1. oktoobri 2015. aasta otsuse nimetada Eamon Gilmore oma eriesindajaks Colombia rahuprotsessis; kohustub andma oma parima, et uus eriesindaja saaks võimalikult kiiresti vajalikud eelarvevahendid oma tähtsa ülesande edukaks täitmiseks;

9.
kordab oma valmisolekut lõpliku rahulepingu rakendamisele igati kaasa aidata ning kutsub ELi liikmesriike taas üles looma konfliktijärgseks etapiks usaldusfondi;

10.
teeb presidendile ülesandeks edastada käesolev resolutsioon nõukogule, komisjonile, liidu välisasjade ja julgeolekupoliitika kõrgele esindajale ja komisjoni asepresidendile, Euroopa – Ladina-Ameerika parlamentaarsele assambleele ning Colombia valitsusele ja kongressile.

